35. schôdza NR SR - 12.deň - A. dopoludnia
Dátum: 2025-06-13
Poslanec: Jakab, Július (SLOVENSKO)
Druh vystúpenia: Vystúpenie v rozprave

103. Vážené kolegyne, vážení kolegovia, ďakujem veľmi pekne za vystúpenie pána poslanca Vašečku, aj za tento návrh, pretože znova iba vlastne potvrdzuje fakty, ako to funguje v iných krajinách v Európskej únii a ako to funguje na Slovensku. A sú to, sú to proste tvrdé čísla, ktoré sa nedajú oklamať a tak ako hovorí, že zníženie dane z príjmov pre podnikateľov na 9 %, tak áno, taká sadzba je v Maďarsku. Alebo že zníženie dane z príjmov na 16 %, áno, taká sadzba je v Rumunsku. A na Slovensku, viete, aká je sadzba? Tak ja vám poviem. Keď si to porovnáme ako všetky tieto štyri krajiny V4, pretože to sa tak väčšinou porovnáva, tak keď sa bavíme o Maďarsku, že daň z príjmu právnických osôb a daňové zaťaženie je 9 %, tak v Poľsku je 19 %, v Českej republike 21 %, no a na Slovensku sa súčasnej vláde podarilo zvýšiť dane z príjmov právnických osôb, ktoré majú napríklad obrat nad päť miliónov eur, až na 24 % a k tomu ešte všetkým dali transakčnú daň, ktorú napríklad INES vypočítalo ako daňové zaťaženie na úrovni ďalších 3,3 %. Čiže keď si povieme ešte raz, že Maďarsko má 9 %, Poľsko má 19 %, Česká republika 21 %, tak Slovenská republika má daňové zaťaženie právnických osôb a tých väčších na úrovni 27,3 %. A to je absolútne neúnosné. To je neúnosné a potom sme svedkami toho, čo robia tie veľké firmy, ktoré sú najväčším zamestnávateľom na Slovensku, ktoré zamestnávajú najviac ľudí, napríklad aj automobilový priemysel, ale nielen ten. Napríklad fabrika, ktorá vyrába topánky, dobré, kvalitné topánky, ktoré sa predávajú dokonca aj za vysoké sumy, ECCO v Martine, ktorí odchádzajú a prepustili 650 zamestnancov. Šesťsto päťdesiat zamestnancov. Pre tých, ktorí neviete, tak môžete sledovať, že teraz štrajkujú pred tou fabrikou takmer každé dva týždne. Práve kvôli tomu, že tá fabrika odchádza. A ja vám poviem, prečo odchádza. Tá fabrika odchádza kvôli tomu, že tí manažéri si sadli a spočítali si, že zo všetkých fabrík, ktoré v Európe majú, ktorú je najvýhodnejšie zatvoriť. A práve kvôli daňovému zaťaženiu, kvôli tomu, že sa zvýšila daň z príjmu právnických osôb, kvôli tomu, že ste uvalili transakčnú daň, súčasná vláda na nich, tak im to proste vyšlo tak, že najlepšie pre nich bude zatvoriť tú fabriku v Martine, na Slovensku, výrobu presunúť do Španielska a že to je najlepšie riešenie pre tú firmu. A ja som nevidel žiadneho člena vlády, nikoho, kto by išiel, vycestoval do Dánska za týmito majiteľmi tejto spoločnosti a hovoril o tom, že prosím vás, zostaňte na tom Slovensku, poďme sa dohodnúť na nejakých daňových úľavách alebo niečo. Nič som nepočul. Alebo keď Stellantis, ktorý patrí k jedným z najväčších výrobcov automobilov na svete, ktorý vyrába také značky, ako je napríklad Peugeot, Citroën, Opel, ktorý má výrobu v Trnave a hovorí, že na Slovensko neprinesie výrobu elektromobilu najnovšej generácie, a radšej tú výrobu presunie niekde inde, do inej fabriky a ešte zdôvodní, že je to kvôli vysokému daňovému zaťaženiu a transakčnej dani. Nikoho som nevidel z vládnej koalície, aby sa stretával s vysokým manažmentom alebo s predstaviteľmi tejto spoločnosti a bojoval za záchranu tejto investície. Alebo že Volkswagen nebude vyrábať elektromobil na Slovensku, ale ide do inej fabriky v rámci Európy. Práve kvôli tomu, že je tu obrovské daňové zaťaženie. Pri Volkswagene som akurát zachytil to, že Blaha s mladým Kaliňákom chcú rokovať s vedením fabriky nie o zachovaní investície, ale o tom, že nejaký pán tam strhol dúhovú vlajku. No tak podľa mňa je to akože mylné, čo robí súčasná vláda a ešte raz ďakujem aj za ten návrh, lebo presne otvára faktograficky debatu o tom, že ako je to v iných krajinách a ako je to na Slovensku. A nezostanem len pri zaťažení daňovom firiem, ako je to na Slovensku v porovnaní s inými krajinami. Nielen kvôli tomu tie firmy odchádzajú, nielen to je súčasťou výpočtu tých, ktorí majú veľké aj fabriky, ale ktorí dávajú veľkú zamestnanosť Slovákov a zamestnávajú mnoho tisíc ľudí. Je tam napríklad aj náklady na pracovnú silu. A to je ďalší fakt. Keď porovnávame krajiny V4, Maďarsko, Slovensko, Poľsko, Českú republiku, tak tie firmy jednoznačne vidia, že náklady na pracovnú silu na Slovensku sú najvyššie spomedzi všetkých týchto krajín. Čiže pracujúci Poliak vychádza lacnejšie ako pracujúci Slovák, pre toho zamestnávateľa. Pracujúci Maďar vychádza lacnejšie ako pracujúci Slovák. Pracujúci Čech vychádza lacnejšie ako pracujúci Slovák. Prečo by potom tá firma mala zostať na Slovensku? Prečo? Nemá dôvod. Je najviac zdanená daňami z príjmu, má k tomu transakčnú daň, má nenormálne prostredie, ktoré súčasná vláda robí, že nevyspytateľné, nenormálne prostredie. Nedokážu sa v tom orientovať, nikdy nevedia, aká zmena príde na Slovensku a čo majú očakávať a popritom ešte aj tým zamestnancom platia, musia za nich platiť najviac spomedzi všetkých okolitých krajín. A to je holý fakt. A teraz keď sa pozrú na tých zamestnancov, že ako žijú a ako sa im z toho, že za nich musia platiť najviac spomedzi všetkých okolitých krajín, darí, tak jednoznačne vidia, že sa majú ešte aj tí zamestnanci najhoršie. Tak toto mi vysvetlite, to je taký ako brutálny paradox, kam to dotiahla súčasná vláda, že náklady na pracovnú silu na Slovensku sú najvyššie oproti okolitým krajinám, ale priemerná mzda toho zamestnanca je najnižšia. Najnižšia. Priemerná mzda na Slovensku je za minulý rok približne niečo vyše 1 500 eur v hrubom. V Maďarsku 1 600 eur v hrubom, v Českej republike 1 900 eur v hrubom takmer a v Poľsku, podľa ich štatistického úradu, 2 100 eur v hrubom mesačne; 1 500 na Slovensku, 1 600 v Maďarsku, 1 900 v Česku, 2 100 v Poľsku. A pritom sa bavíme o tom, že náklady na pracovnú silu sú najvyššie v Slovenskej republike. Daňové zaťaženie je najvyššie. Transakčná daň. Tá nemá obdobu, čo sa týka priestoru eurozóny. My máme, platíme eurom, sme súčasťou toho klubu, ktorý má jednotnú menu, ktorý povedzme si na rovinu, Slovensku veľmi historicky pomohla, sme súčasťou európskeho mechanizmu, z ktorého čerpáme eurofondy, ale proste slovenská ekonomika a priemysel je na tom zle a tie fabriky a investície odchádzajú. Tak sa pozrime na ten návrh zákona o tom, ako to funguje v iných krajinách a o tom, ako tie krajiny napredujú, ako sa napríklad darí Rumunsku v poslednom období, ako sa darí iným krajinám, ako sa darí tomu Poľsku. Tí, čo chodíte do Poľska, však aj obyčajní ľudia chodia do Poľska častokrát nakupovať, tak vidia, ako to v tom Poľsku funguje. Vidia, ako sa tí Poliaci posunuli za ostatné desaťročia. Vidia, akú majú úroveň čerpania eurofondov, vidia, čo z tých eurofondov sa v tých krajinách podarilo vybudovať. Choďte do Poľska a budete vidieť cesty, budete vidieť infraštruktúru, budete vidieť diaľnice, budete vidieť, ako sa skracujú tie časy, ktoré vám trvali prejsť medzi jednotlivými mestami, budete vidieť nie ináč vybudované cyklochodníky a nie ináč vybudované turistické atrakcie. Bohužiaľ, na Slovensku sa stalo, že turistickou atrakciou sa stáva pozorovanie víl, ktoré vlastnia ľudia blízki súčasnej vláde za obrovskými plotmi. Ľudia sa šplhajú na tie ploty, normálne sa vyhliadkové veže budú budovať pri tých plotoch, aby sa ľudia mohli pozerať na tie vily, honosné, za tie milióny eur, ktoré tam skončili z tých eurofondov. To sa stalo na Slovensku, kde sú vyčerpané tie eurofondy. Poďte sa pozrieť do toho Poľska. Choďte sa pozrieť, ako funguje čerpanie eurofondov v Poľsku. A teraz ja už čakám, hej, že, a čo to čerpanie eurofondov, však vy ste boli vo vláde, čo ste to nezlepšili? Zlepšili. Len prišiel pán Raši, súčasný minister, ktorý to rozbil, teraz tam máte Migaľa, ktorý svoj čas trávi tým, že chce súdiť 150-tisíc eur, myslím, že od Šutaja Eštoka za ohováranie. Venuje sa tu vôbec niekto tým eurofondom? Za 32 rokov, za 32 rokov fungovania Slovenskej republiky, 14 rokov je pri vláde SMER s Robertom Ficom. Takže poprosím, žiaden argument o tom, že ako by to mohlo fungovať lepšie a čo vy ste spravili za vašej vlády. Štrnásť rokov z 32. Alebo sa pozrime, odvtedy ako prišlo Slovensko do Európskej únie. Koľko ste vo vláde? Štrnásť z dvadsiatich rokov? Takže vy nemáte absolútne žiadne právo hovoriť o tom, ako sú čerpané-nečerpané eurofondy a ako by to mohol niekto iný nastaviť, ale že to nenastavil. Pozrime sa na to, ako to fungovalo tie jednotlivé obdobia. Pozrime sa na to, ako funguje toto obdobie čerpania eurofondov, že tu bol poslanec Zdechovský, ktorý bol prirovnaný dobre že nie k inkvizícii. Trestná výprava, neviem, čo som všetko počul, nájomný vrah a že má zdechnúť a podobné veci zo strany SMER a z ich stránok na Facebooku a podobné haluze. Toto je akože, a to je človek, ktorý prišiel na Slovensko poukázať na to, ako sú tie eurofondy čerpané a ako, ako je v tom neporiadok, ako sa nejaká firma dostane k desiatkam a stovke kamiónov, kde iný podnikateľ na to musí robiť celý život. Alebo že sa tu postavajú vily, ktoré majú slúžiť ako penzióny, v živote sa tam nikto neubytoval, všetci miestni vám povedia, že je to vlastne súkromná nehnuteľnosť, ktorú ten daný človek dostal len ako dotáciu, na ňu si postaval exkluzívny dom, exkluzívnu vilu, haciendu, vydrží ju potichučky a o päť rokov je už jeho, lebo už ani žiadna udržateľnosť tam nie je. To je dôkaz čerpania eurofondov za vašich vlád. Tie eurofondy, ktoré mali ekonomike pomôcť. To, o čom hovorí aj súčasný návrh, aby to daňové zaťaženie dane z príjmov pre firmy bolo ďaleko menšie, ako je v súčasnosti. To je prapodstata celého problému, že súčasný štát nevie hospodáriť s tým, čo dostáva, aké má možnosti, je v tom absolútne že nulový. Keď sa porovná s ostatnými krajinami, ako s tými eurofondami zaobchádzali alebo Českou republikou, že tam vybudovali 170 kilometrov diaľnic za minulý rok, dobre si pamätám? A my? Tunel Višňové, dobre že nie 30 rokov. Viete, ja som ináč vyrastal v Martine, vám poviem, ja si pamätám ešte ako malé dieťa, keď sa odstreľoval, keď sa odstreľoval ten prieskumný tunel. A ja sa pýtam, kde je ten tunel Višňové teraz? A keď počujem o tom, že kto za to všetko môže, tak znova hovorím, z 32 rokov, ako funguje Slovenská republika, 14 rokov je vo vláde SMER. Keď dobre, zoberme si, od kedy sme vstúpili do Európskej únie, od kedy sa dal používať finančný mechanizmus. Dvadsať rokov sme v Európskej únii, 14 rokov vládne SMER. A stále nie sme. Viete, ja keď sa pozerám a idete do Chorvátska, hej, však teraz sme v tom Chorvátsku boli niekoľkokrát. Idete cez tie tunely, oni to vysekali normálne radovo v rokoch tie tunely. Tak ja neviem, že či máme asi tie hory postavené z diamantov alebo čo, že nevieme ich prerúbať normálne a nevieme si poradiť si spodnou vodou. Mám pocit, že my sme takí exkluzívni z celého sveta a potom sa tam len pchajú peniaze do toho tunela a nikto tej vláde neverí. A potom aj tí podnikatelia odchádzajú, pretože keď si pozrú to obrovské zdanenie firiem, čo rieši aj tento návrh, a kam tie peniaze idú a že sa nevedia dostať ani do nemocnice, že úradník im nepomôže, skôr im iba hatí robotu, že každý od neho vyžaduje 250 papierov, že tá byrokracia je neskutočná, že keď chcete požiadať o eurofondy, tak musíte byť s niekým kamarát, ináč to neplatí, že musíte niekoho uplatiť, že takto to proste na Slovensku funguje, že sa nedostanete ani na operáciu, keď vám ide o život, kým niekoho nepoznáte a toto je bežný štandard Slovenskej republiky, ktorý tu zaviedol kto? A znova sa vrátim k tomu, 32 rokov fungovania Slovenskej republiky, 14 rokov vládne SMER. Takže keď sa bavíme o znížení daňového zaťaženia firiem a povedali sme si, že súčasná vláda nedokázala tie mechanizmy, ktoré mali podnikateľom pomôcť, nastaviť nikdy a dokonca vždy na nich orala a dokazuje to aj za posledné obdobie, kedy sú pri moci, tak si povedzme aj o tom, že súčasná vláda vlastne im nejde ani, to nieže oproti, to normálne kýva na diaľku z lode, ktorá odchádza na more smerom bankrot a kýva všetkým firmám, ktoré sú na brehu a hovorí, že ahojte, tam si bačujte, zbankrotujte vy všetci, štát my ťaháme na more, do takej búrky, ktorú neprežije. To je to, čo robí súčasná vláda, pretože uvalila konsolidácie na ľudí, ožobračila ich, hovorím to tu stokrát. Zvýšila dane, zvýšila daňové zaťaženie firiem. Ale na sebe nešetríte. A to je tá tragédia. Na sebe nešetríte. Darmo my tu budeme dávať návrhy zákonov, aby sa platy členov vlády znížili, aby tu proste išli na pôvodné úrovne, aby sa to tu nerobilo tak, že príde Robert Fico do vlády a rovno si zdvojnásobí plat a ešte si dá aj doživotné renty. Doniesli sme sem zákon na zmrazenie platov poslancov. Nie, proti všetkému ste boli. Priniesli sme zákon na participáciu politických strán na, na tom, že ekonomika nefunguje. Nie, ani to ste, ani to ste neprijali. A keď sa pozrieme na to, ako funguje štát, tak vidíme, že výdavky, medziročné výdavky na fungovanie krajiny vzrástli, alebo teda vašej vlády, vzrástli o 10 %, o 10 %. Čiže vy im hovoríte všetkým, že šetrite, ošklbeme vás, dajte nám to, zvýšime vám dane, musíte nám to dať do štátnej kasy a vy nejdete absolútne žiadnym príkladom, lebo nieže by ste aspoň zostali na predchádzajúcich úrovniach, aspoň že by ste nezvýšili ani jedno percento, o 10 % zvýšite náklady. O 10 %. A tie peniaze, ktoré sa vám núkajú, ktoré máte na tácke, tak tie ofrflete, partnerov v Európe ohundrete, ohovoríte, vykašlete sa na nich, na firmy zanevriete, idete do Uzbekistanu rozprávať o autoritárskych režimoch, aké sú skvelé a že tak by ste to vy chceli. A chcete tu naťahať 200-, 300-tisíc moslimov, čo ste vždy boli proti migrantom, ale na firmy, ktoré odchádzajú zo Slovenska, na tých sa normálne, že zvysoka sa na ne vykašlete. A tu sú potom poslanci, ktorí sa úprimne snažia o to, aby sa naštartoval podnikateľský, podnikateľské prostredie, ktorí robia ekonomické programy, viete na čo? Aby to obdobie temna, keď tu už raz nebudete, dúfam, že to bude čoskoro, aby to obdobie temna sa zastavilo, vymazalo z našej histórie, aby sme to napravili. Preto. A preto možno si hovoríte, že opoziční poslanci tuná normálne rokujú o návrhu zákona, ktorý zjavne nemajú na to silu ani väčšinu, aby prešiel. Ale my rokujeme kvôli tomu, aby sme ukazovali, ako vy na tú krajinu kašlete, aby sme ukazovali plán, ako my raz tú krajinu po vás opravíme. A verím tomu, že to bude čoskoro, opakujem znova. Takže na záver, keď sa ešte vrátim, že súčasná vláda nevie šetriť, tak by som vás chcel poprosiť a požiadať všetkých, ktorí sú tu prítomní, pozrite sa na tento návrh zákona. Pozrite sa, ako je napísaný, ako to funguje v iných krajinách. Nemusíte, nakoniec však ani nebudete zaň hlasovať. Pozrite sa, aké sú čísla v iných krajinách. Nepotrebujete vy počúvať poučovanie od opozičného poslanca. Pozrite si čísla, aké sú daňové zaťaženia v iných krajinách, aké sú výbery dane, čo sa stalo s výberom dane, odkedy ste vy to prostredie znevýhodnili, odkedy ste firmy na Slovensku spravili nekonkurencieschopné. Pozrite sa, ako sa znížil výber daní, odkedy ste tu schválili zníženie trestných sadzieb, odkedy ste prepustili stovky kriminálnikov, lebo ste to potrebovali urobiť pre svojich. Pozrite sa, aké devastačné účinky má transakčná daň a o tom, ako to nikto v podstate na svete nemá, čo sa týka eurozóny, vôbec nemá. Pozrite sa na to, ako váš predseda chodí po absolútne cudzích krajinách, ktoré so Slovenskom nemajú nič, nie sú absolútne žiadnym prínosom. To, keď hovorí o tom, že automobilový priemysel s Uzbekistanom, prosím vás, však to si vygúglite štatistiku. Na Slovensku sa vyrába v priemere 20 áut na obyvateľa. V Uzbekistane 0,6. Uzbekistan má priemernú mzdu na úrovni cca 300 eur, my máme vyše 1500 eur. V Uzbekistane 10 % obyvateľov trpí brutálnou chudobou, nemajú ani 40 eur na mesiac na to, aby vyžili. Tak, prosím vás, sa inšpirujte krajinami, ktoré nám tú ekonomiku dodávajú, ktoré tuná majú obrovské firmy a zamestnávajú desať tisíce ľudí. Automobilový priemysel, ktorý nám prináša minimálne 12 % HDP, nie Uzbekistan, z ktorých nemáme 0,0, nič HDP. Sústreďte sa na partnerov, ktorí sú naozaj našimi partnermi a ktorí čakajú na to, kedy zodpovedné osoby zo slovenskej vlády prídu za nimi a začnú s nimi normálne rokovať. Nie o dúhových vlajkách, ale o tom, aké investície na Slovensku budú a ako by im vedeli vyjsť v ústrety, aby sa tu dalo normálne podnikať a zamestnávať obyvateľov, aby aj tí ľudia na Slovensku mali z čoho žiť a aby neutekali do zahraničia. Ďakujem veľmi pekne.